Süchikijee tia,
naashajaakalaka Jesús nüchikua sümüin tü wayuukolüirua sünain maa sümüin:
—Müshiree aka taya saaꞌin wane anakia,
süka shiyaawatüinjatüin saaꞌu tü shiimüinkat wayuu tatüma.
Chi eekai tamaweein,
eeꞌiranajaweerü naaꞌin tatüma müleka niꞌitaale naaꞌin sünain anoujaa tü shiimüin tekirajakat anain nia.
Je müichia nia nnojolin waraittüin sümaa piyuushi otta maaꞌawaa suulia tü shiimüinkat —nümakalaka Jesús namüin.
Narütkaataalakalaka joo na fariseokana nachikua nünainmüin Jesús süpüla namajaainjanain nümüin:
—Saaꞌu piain neꞌe aküjiraain püchiki,
maawainsat tü pümakat wamüin —namakalaka.
Nüsouktakalaka Jesús namüin na fariseokana:
—Mayaainje taküjiraain tachiki,
pansaasü tü tamakat,
süka tatüjaain saaꞌu sümaa jalajeꞌewalin taya otta jalamüinjachin taya.
Aluꞌujasa jiakana,
nnojotsü jütüjaain aaꞌu sümaa jalajeꞌewalin taya je sümaa jalamüinjachin taya.
Jiyoujüin taya süka neꞌe tü jülüjakat saaꞌin wayuu.
Otta tayakai,
nnojoishi antüshin süpüla kasalajanain tatüma sümüin saainjala wayuu.
Otta müleka süsarale shia saainjala tatüma,
lotüsü maꞌi tü tamakat,
süka nnojolin tamüiwain taya.
Eeshi chi Tashikai tamaa,
chi kajünalakai taya.
Saashin tü nüshajakat Moisés jüpüla,
müleka wanaawale naküjala piamashii wayuu sooꞌopünaa nukuaippa wane wayuu,
pansaasü tia.
Akaajaa müleka taküjiraale tachiki,
pansaasü shia süka wanaawain sümaa tü nüküjakat tachiki chi Tashikai,
chi kajünalakai taya.
Je sükajee tia,
anakaja müleka kapürale jaaꞌin shia —nümakalaka Jesús namüin.
Nasakirataalakalaka Jesús na fariseokana:
—¿Jalakaꞌa joo chi püshikai paashin?
Nüsouktakalaka namüin:
—Nnojoishi jiꞌraajüin taya,
je nnojoishi jiꞌraajüin chi Tashikaꞌiya.
Müleka shiimüinreje jiꞌraajüin taya,
jiꞌraajüinje wanaa tamaa chi Tashikai —nümakalaka namüin.
Nümüsü tüü wanaa sümaa nikirajüin yaa suluꞌu tü aꞌwaajüleekat süꞌütpaꞌa eere shiꞌitaanüin tü neerü asülajünakat.
Mayaainje eejanain saꞌaka tü aapajüsükalüirua nünüiki wane kaꞌürülakana nia,
nnojoishi ataꞌünnüin natüma süka nnojoyülüin keraain nükalia.
Süchikijee tia,
aashajaashi Jesús nüchikua sümüin tü wayuukolüirua yaa suluꞌu tü aꞌwaajüleekat Maleiwa sünain nümüin mayaa:
—Oꞌuneechi taya juulia mapeena.
Jaꞌitakaje jüchajaawalainje tachiki,
nnojoleerü juuntüin oꞌunaa chaa eemüinjachire taya.
Oukteena jia sümaa jaainjala —nümakalaka Jesús namüin.
Otta na laülaayuu judíokana,
naashajaajiraakalaka sünain maa:
—¿Jamaluꞌut tü nümakat:
“Nnojoleerü juuntüin oꞌunaa chaa eemüinjachire taya”?
Oꞌuniraashijaittaale eera naaꞌin —namakalaka.
Ayatshi Jesús sünain yootüin namaa na wayuukana sünain nümüin mayaa:
—Jiakana,
yaajeꞌewalii mmoluꞌu saꞌaka wayuu.
Otta tayakai,
chajeꞌewai iipünaajee.
Nnojoishi taya yaajeꞌewalin saꞌaka wayuu.
Taküjaitpa jümüin sünain oukteenain jia sümaa jaainjala.
Müleka nnojorüle kapülain jaaꞌin tü tamakat sünain tayain tayakai chi taküjakai achiki,
shiimain sünain oukteenain jia sümaa jaainjala —nümakalaka Jesús namüin.
—¿Jaraikai piawai?
—namakalaka nümüin.
Nüsouktakalaka Jesús:
—Taküjatüjülia tantaiwaꞌaya jaꞌakamüin sünain jaralin taya.
Je tamüshii jia jüchikua:
Taya tayakai chi taküjakai achiki.
Isasü wainma tü kasa tamüinjatkat jümüin sünain tayoujüin jia saaliijee jiyouktüin tanüiki.
Otta tü taküjakat jümüin jiakana sainküin mmakat,
shia neꞌe tü nüküjalakat tamüin chi kajünalakai taya,
süka pansaain waneepia tü nümakat tamüin —nümakalaka namüin.
Sükajee nnojolüin nayaawatüin saaꞌu sünain niain nüküjüin achiki chi Nüshikai namüin,
nümakalaka Jesús namüin:
—Je soꞌuweena tü kaꞌi jükachereechikat oꞌu taya iipünaa,
tayakai chi Shipayakai Wayuu,
jütüjaweechi aaꞌu taya sünain tayain tayakai chi taküjapüꞌükai achiki je sümaa nnojolüin talaülaajain tamüiwa sünain aaꞌinraa tü kasa anasü taaꞌinrakat.
Tü tamakat jümüin,
shia tü pütchi naapajalakat tamüin chi Tashikai.
Otta chi Tashikai,
chi kajünalakai taya,
tamaashi waneepia.
Nnojoishi nuuꞌulaain taya tamüiwa,
süka taaꞌinrüin weinshi tü kasa talatakat atüma naaꞌin —nümakalaka Jesús namüin.
Je wainma tü wayuu aapajüsükalüirua nünüiki Jesús,
kapülasü naaꞌin tü nüküjakat namüin sümaa nanoujain nünain.